als_Latn dik_Latn sag_Latn
FOTO/ Vrasja në Himarë, fqinji e qëlloi krushkun dy herë në gjoks për kasollen e bagëtive
Enrik MEHMETI
Personi që shihni në foto është Hetem Brahimaj, viktima e vrasjes së djeshme në Borsh të Himarës, në rrethin e Vlorës. 79-vjeçari u ekzekutua me çifte brenda në banesën e tij nga fqinji. Ngjarja e rëndë ku mbeti i vrarë Hetem Brahimaj ndodhi në orët e para të mëngjesit të djeshëm në lagjen “Shkallë” të fshatit Borsh. Burime zyrtare nga Drejtoria e Policisë së Qarkut të Vlorës bënë me dije se viktima u qëllua dy herë në gjoks nga 57-vjeçari Sokrat Xhuveli, me të cilin kishin dhe lidhje krushqie. Menjëherë pas sinjalizimit për vrasjen e të moshuarit blutë shkuan në vendngjarje dhe nisën hetimet. Pas kryerjes së veprimeve paraprake, policia vuri në pranga agresorin, ndërsa deklaroi se ngjarja ka ndodhur për motive të dobëta, pa specifikuar detaje të tjera. Ndërkohë, burime konfidenciale u shprehën për “Gazeta Shqiptare” se 79-vjeçari Brahimaj u qëllua për vdekje nga fqinji i tij pas një konflikti për motive pronësie (për një kasolle bagëtish). Ndërsa, burime të tjera u shprehën se sherri me nusen e djalit i kushtoi jetën viktimës. Mësohet se autori i krimit është komshiu, por edhe daja i nuses së djalit, Hetem Brahimajt.
VRASJA
Në orët e para të mëngjesit të djeshëm, Hetem Brahimaj ka debatuar ashpër me fqinjin e tij Sokrat Xhuveli. Pas sharjeve të ndërsjella, konflikti mes tyre ka degjeneruar deri në vrasje. 57-vjeçari ka shkuar në banesën e tij dhe ka marrë armën e gjahut dhe pas pak minutash është rikthyer në shtëpinë e 79-vjeçarit dhe e ka qëlluar atë drejt e në gjoks, duke e lënë të vdekur në vend. Për këtë ngjarjeje ka dy versione në lidhje me motivin e krimit, ndërsa policia është mjaftuar duke deklaruar se vrasja ka ndodhur për motive të dobëta. Disa burime u shprehën se viktima dhe autori kanë qenë prej kohësh në konflikt pronësie dhe se ata kishin debatuar dhe më parë me njëri-tjetrin. Sipas këtyre burimeve, Sokrat Xhuveli e akuzonte viktimën se kishte ngritur një kasolle në tokën e tij. Ndërkaq, burime të tjera thanë se dyshohet që 79-vjeçari të jetë grindur më parë me nusen e djalit. Daja i nuses (Xhuveli) që mesa duket është vënë në dijeni i ka kërkuar vjehrrit të saj (Brahimajt) që të ketë kujdes me mbesën. Ky debat ka pasuar me vrasjen e të moshuarit.
als_Latn crh_Latn als_Latn als_Latn als_Latn